Előterjesztés

a Közgyűlés részére

**Tisztelt Közgyűlés!**

**Előzmény**

A Fővárosi Közgyűlés az 1042/2011.(IV.27.) számú határozatával döntött arról, hogy a fővárosi gyermekvédelmi intézmények gazdálkodási feladatainak gazdaságosabb, hatékonyabb és szakszerűbb ellátása érdekében 2011. július 1-től a Fővárosi Gyermekvédelmi Intézmények Gazdasági Szervezete önállóan működő és gazdálkodó költségvetési szervhez további 3 intézményt (Budapest Főváros Önkormányzatának Béke Gyermekotthona és Általános Iskolája, Budapest Főváros Önkormányzatának Kossuth Lajos Gyermekotthona és Általános Iskolája, Budapest Főváros Önkormányzatának Cseppkő Gyermekotthona és Óvodája) integrál önállóan működő, részjogkörű költségvetési szervként. Az 1046-1047/2011.(IV.27.) Főv. Kgy. határozat szerint 26 engedélyezett (üres) álláshely elvonására került sor 2011. július 1-jei hatállyal, valamint 12 engedélyezett (betöltött) álláshely kerül elvonásra 2012. május 1-jével (egységes időpontban, a felmentési idők leteltét követően), 2011. július 1-jei kezdetű felmentéssel.

A véglegesen megszüntetésre kerülő 38 gazdasági-technikai álláshelyből ténylegesen 17 volt üres, így a létszámleépítés 21 főt érintett. A 21 fő dolgozó közül 15 fő volt aktív korú és 6 fő volt nyugdíjas, a 15 főből 11 fő volt jogosult végkielégítésre is.

A Fővárosi Közgyűlés az 1052/2011.(IV.27.) számú határozatával előírta, hogy a 38 álláshelyet érintő végleges létszámleépítéshez kapcsolódó tényleges kifizetésekről a 2012. májusi Közgyűlésen el kell számolni. Jelen előterjesztéssel ennek a kötelezettségnek teszek eleget.

**Elszámolás**

A végleges létszámcsökkentés egyszeri többletkiadásaihoz szükséges felmentések, végkielégítések, valamint egyéb törvényi kötelezettségek 5 havi fedezetére 25.843 ezer Ft /1.sz. melléklet 8. oszlopa/ előirányzat lett tervezve a 2011. évi eredeti intézményi költségvetésekben. A 2012. évi időarányos fedezetet – 56.859 ezer Ft-ot /2.sz. melléklet 8. oszlopa/ – a Fővárosi Közgyűlés az 1051/2011.(IV.27.) számú határozatával biztosította a 2012. évi költségvetés tervezése során. Így a létszámcsökkentési döntéshez kapcsolódó pénzügyi kötelezettségek teljesítéséhez szükséges személyi juttatások, valamint munkaadókat terhelő járulékok fedezetére a Fővárosi Közgyűlés 2011. és 2012. évben összesen **82.702 ezer Ft**-ot előlegezett meg.

A 21 fő dolgozó felmentésével kapcsolatban 2011-ben **19.977 ezer Ft** /1.sz. melléklet 11. oszlopa/, 2012-ben **7.766 ezer Ft** /2.sz. melléklet 11. oszlopa/ került kifizetésre. A kiadások tartalmazzák a felmentett dolgozók részére a közalkalmazottak jogállásáról szóló 1992. évi XXXIII. törvény előírásai alapján kötelezően kifizetendő juttatásokat (felmentési időre szóló illetményt, végkielégítést, szabadságmegváltást és ezek járulékait).

A nagyfokú eltérés abból adódik, hogy a létszámcsökkentési döntés végrehajtásához megelőlegezett előirányzatok a 2011. évi költségvetési koncepció számításai szerint kerültek biztosításra és ekkor még nem volt lehetőség előzetes felmérés készítésére. A számítás átlagbérrel, 8 hónap felmentéssel és végkielégítéssel, valamint betöltött álláshelyekkel lett modellezve.

A fentiek alapján a végleges létszámcsökkentés egyszeri kiadásainak összegzése:

*Adatok: ezer Forintban*

|  |  |
| --- | --- |
| 2011. évi kifizetésekre biztosított összeg | 25.843 |
| 2011. évi tényleges kifizetések | 19.977 |
| 1. ***Eltérés:*** | ***-5.866*** |
| 2012. évi kifizetésekre biztosított összeg | 56.859 |
| 2012. évi tényleges kifizetések | 7.766 |
| 1. ***Eltérés:*** | ***-49.093*** |
| ***Összesen (1.+2. Eltérés):*** | ***-54.959*** |

A táblázatból látható, hogy **a Közgyűlés által megelőlegezett összeghez viszonyítva az intézmények összességében 54.959 ezer Ft-tal kevesebbet használtak fel a végleges létszámcsökkentésekkel kapcsolatos egyszeri kiadásokra**.

A gazdasági integráció miatti 38 gazdasági-technikai álláshelyet érintő **végleges létszámleépítés jogszerűen lezajlott. Az intézményekkel szemben munkaügyi peres eljárás nem indult.**

**\* \* \***

Az előterjesztés második részében a Béke Gyermekotthon és Általános Iskola bócsai lakásotthonában történt rendkívüli esemény miatt a Kormányhivatal végzése alapján javaslatot teszek az intézményben 3 fő szakellátói létszám bővítésre.

A Fővárosi Önkormányzat Béke Gyermekotthona és Általános Iskolája (1021 Budapest, Hárshegyi u. 9.) bócsai lakásotthonaiban 2011. december 28-án rendkívüli esemény történt, amelynek során két gondozott súlyosan bántalmazott egy nevelőt. A Bács-Kiskun Megyei Kormányhivatal Szociális és Gyámhivatala a rendkívüli eseménnyel összefüggésben 2012. január-február hónapban hatósági ellenőrzést végzett. Az ellenőrzésről készült I-C-001/38-20/2012. és az I-C-001/39-20/2012. számú végzésben az ott folyó szakmai munka alapján a Kormányhivatal a lakásotthonok működéséhez további személyi feltételek biztosítását írja elő, amelyről a fenntartónak 60 napon belül gondoskodnia kell.

Az intézménybe speciális szükségletű, gyakran krízishelyzetben lévő gyermekek kerülnek, súlyos magatartási problémákkal, általában szerhasználat és bűncselekmény elkövetése miatt. A lakásotthonokban történő szegregált elhelyezés hatékony a korábbi életvitelről, ártó környezetről és személyekről való leválásban, a drogfüggőség kezelésében. A nevelés alapja a munkával nevelés és életmódban nevelés, mert a folyamatos fizikai tevékenységek, a szigorúbb szabályok szerinti élet határozott kereteket adnak a fiatalok számára.

A Kormányhivatal, mint a működést engedélyező szerv, tekintettel az itt gondozott gyermekek állapotára szükségesnek tartja az állandó pszichológusi jelenlétet, továbbá az elvonási tünetek feszültséggel teli időszakában a fokozott felügyeletet (esetenként 24 órás) és segítségnyújtást. Az intézmény vezetője eddig megtette a szükséges intézkedéseket annak érdekében, hogy a jelenleg hatályos jogszabályban foglaltakat alapul vevő óraszámban valósuljon meg a pszichológus jelenléte, illetve a felügyelet biztosítása, amit azonban nem tart elégségesnek a vizsgálat.

A hatósági ellenőrzés rámutatott arra, hogy „*a Béke Gyermekotthon egy rendkívül nehéz és még nem kellően szabályozott problémakezelést vállalt fel – nyilvánvalóan a szükségesség okán – azáltal, hogy saját eszközeivel, tárgyi feltételeivel próbál segítséget nyújtani a kábítószer fogyasztó, gyakran életet veszélyeztető helyzetbe került fiatalok számára gyermekvédelmi szakellátás keretében. Ugyanakkor azt is látjuk, hogy a fenntartó nem biztosít ehhez elégséges tárgyi és személyi feltételt”.*

A lakásotthonok jogszerű működésének megteremtése érdekében megteendő fenntartói intézkedésként határozták meg továbbá a következőket:

* *„a drogelvonás kezelésére megfelelő és dokumentált egészségügyi háttér biztosítása, rendszeres kontroll megvalósítása”*
* *„a munkavégzés terápiaként történő alkalmazásának folytatása az elvégzendő munka nagyságához igazodó mezőgazdasági szakemberek alkalmazásával, s a gyerekek csupán segítőként történő bevonásával, a besegítő tevékenység megfelelő díjazása mellett, ellenkező esetben – megfelelő jogszabályi felhatalmazás hiányában – a mezőgazdasági tevékenységben való közreműködés megszűntetése”*

A végzés összegző megállapításaiban rögzítették továbbá az alábbiakat: „*Megállapítható ugyanakkor, hogy az intézmény szakalkalmazottai felelősségtudattal, elkötelezetten végzik mindennapi gyermekvédelmi munkájukat. Nagyfokú leterheltségük tapasztalható azáltal, hogy meg kell küzdeniük a speciális szükségletű gyermekek nem mindennapos, az átlagostól igencsak eltérő problémáival, a mezőgazdasági jellegű feladatok tervezésével és szervezésével, mely már nem tartozna munkakörükbe, megfelelő mezőgazdasági szakember alkalmazásának hiányában azonban ez is rájuk hárul.”*

A Béke Gyermekotthon és Általános Iskola intézmény gazdasági-pénzügyi feladatait 2011. július 1-jétől a Fővárosi Gyermekvédelmi Intézmények Gazdasági Szervezete látja el. Az integráció miatt az intézményből 14 gazdasági-technikai létszám került átcsoportosításra a Gazdasági Szervezethez, illetve 7 gazdasági-technikai álláshely lett véglegesen megszüntetve. A létszámcsökkentéshez kapcsolódóan BM pályázat nem került benyújtásra. Az intézményben az elmúlt évek során szakellátói létszám nem került elvonásra. A gyermek- és ifjúságvédelmi ágazatban 2011-2012. évben a racionalizálások következtében összesen 146 álláshely került véglegesen megszüntetésre. Ennek keretében a 2011. évi költségvetési koncepció végrehajtása során az ágazatban lévő jogszabály feletti szakmai létszámok is elvonásra kerültek. Mindezt figyelembe véve az ágazat létszámtartalékkal nem rendelkezik, ezért tekintettel a kormányhivatali végzésben megfogalmazottakra, illetve a bócsai lakásotthonokban folyó nevelési-pedagógiai munka megerősítésére, javalatot teszek az intézmény részére **3 fő szakellátói létszám** **bővítésére**.

Az ágazat működési tartalékának 2012. évi eredeti előirányzata 14.775 ezer Ft, melyből 8.252 ezer Ft felhasználásra került az intézmények működőképességének megőrzéséhez, illetve a Váci Egyházmegye támogatásának kiegészítéséhez. Tekintettel az idei évben végrehajtott további elvonásra a fennmaradó 6.523 ezer Ft szükséges az ágazatban lévő intézmények működőképességének megőrzéséhez és a váratlan események pénzügyi megoldásához.

Fentieket figyelembe véve javaslatot teszek arra, hogy a 3 szakellátói álláshelyhez kapcsolódó személyi juttatás és munkaadókat terhelő járulékok előirányzatának fedezete a Budapest Főváros Önkormányzatának Béke Gyermekotthona és Általános Iskolája részére a **„9300 Általános tartalék” cím** tartalék előirányzatárólkerüljönátcsoportosításra az alábbiak szerint:

ezer Ft

|  |  |  |  |  |  |
| --- | --- | --- | --- | --- | --- |
| Cím-kód | Intézmény | Előirányzat-módosítás 2012. július 1-jétől | | | |
| Személyi juttatások (5 hónapra) | Munkaadókat terhelő járulékok (5 hónapra) | Működési kiadások összesen | Irányító szervtől kapott tám. |
| 430120 | Béke Gyermekotthon és Általános Iskola | 2.495 | 674 | 3.169 | 3.169 |

ezer Ft

|  |  |  |  |  |  |
| --- | --- | --- | --- | --- | --- |
| Cím-kód | Intézmény | Előirányzat-módosítás 2013. január 1-jétől | | | |
| Személyi juttatások (7 hónapra) | Munkaadókat terhelő járulékok (7 hónapra) | Működési kiadások összesen | Irányító szervtől kapott tám. |
| 430120 | Béke Gyermekotthon és Általános Iskola | 3.493 | 943 | 4.436 | 4.436 |

Kérem a Tisztelt Közgyűlést az előterjesztés és a következő határozati javaslatok elfogadására.

Határozati javaslat

A Fővárosi Közgyűlés úgy dönt, hogy:

elfogadja a gazdasági integráció miatti 38 álláshelyet érintő végleges létszámcsökkentés kiadásaira megelőlegezett 82.702 ezer Ft-ra vonatkozó elszámolást. Az elszámolás szerint a tényleges kifizetés 27.743 ezer Ft, amely 54.959 ezer Ft-tal kevesebb a megelőlegezett összeghez viszonyítva.

határidő: azonnal

felelős: Tarlós István főpolgármester

a gazdasági integráció miatti 38 álláshelyet érintő végleges létszámleépítéssel kapcsolatos költségekre megelőlegezett támogatás és a tényleges felhasználás eltérése miatt, a pénzügyi rendezés érdekében **egyszeri jelleggel** megemeli a „9114 Céltartalék az önkormányzati szerkezetátalakításhoz kapcsolódó kiadásokra” cím kiadási, azon belül a működési célú tartalék előirányzatát 54.959 ezer Ft-tal, egyidejűleg azonos összeggel módosítja az érintett intézmények támogatási és kiadási előirányzatát az alábbiak szerint:

|  |  |  |  |  |
| --- | --- | --- | --- | --- |
|  |  | *Adatok: ezer Forintban* | | |
| Címkód | Intézmény neve | Személyi juttatás | Munkaadókat terhelő járulékok | Összesen |
| 430100 | Budapest Főváros Önkormányzatának Fővárosi Gyermekvédelmi Intézmények Gazdasági Szervezete | -9.987 | -2.696 | **-12.683** |
| 430120 | Budapest Főváros Önkormányzatának Béke Gyermekotthona és Általános Iskolája | 648 | 174 | **822** |
| 430121 | Budapest Főváros Önkormányzatának Kossuth Lajos Gyermekotthona és Általános Iskolája | -14.827 | -4.002 | **-18.829** |
| 430122 | Budapest Főváros Önkormányzatának Cseppkő Gyermekotthona és Óvodája | -19.109 | -5.160 | **-24.269** |
| **4000** | **Összesen** | **-43.275** | **-11.684** | **-54.959** |

3.

a Budapest Főváros Önkormányzatának Béke Gyermekotthona és Általános Iskolája intézmény bócsai lakásotthonaiban történt ellenőrzésről szóló kormányhivatali végzésben előírtak végrehajtása, illetve az intézményben folyó nevelési- pedagógiai munka megerősítése érdekében, 2012. július 1-jei hatállyal, megemeli az intézmény létszámkeretet 3 szakmai álláshellyel.

4.

a Budapest Főváros Önkormányzatának Béke Gyermekotthona és Általános Iskolája 3 szakmai álláshely emeléséhez szükséges fedezet biztosítására csökkenti a „9300 Általános tartalék” cím kiadási, azon belül a működési célú tartalék előirányzatát 3.169 ezer Ft-tal és egyidejűleg ugyanezzel az összeggel **tartós jelleggel** megemeli a „430120 Budapest Főváros Önkormányzatának Béke Gyermekotthona és Általános Iskolája” cím támogatási és kiadási előirányzatát 5 hóra, 2012. július 1-től az alábbiak szerint:

ezer Ft

|  |  |  |  |  |  |
| --- | --- | --- | --- | --- | --- |
| Cím-kód | Intézmény | Előirányzat-módosítás 2012. július 1-jétől | | | |
| Személyi juttatások (5 hónapra) | Munkaadókat terhelő járulékok (5 hónapra) | Működési kiadások összesen | Irányító szervtől kapott tám. |
| 430120 | Béke Gyermekotthon és Általános Iskola | 2.495 | 674 | 3.169 | 3.169 |

5.

kötelezettséget vállal arra, hogy a Budapest Főváros Önkormányzatának Béke Gyermekotthona és Általános Iskola intézménynél történt 3 szakmai álláshely emeléséhez a szükséges fedezetet 2013. január 1-jétől tartós jelleggel az alábbiak szerint biztosítja:

ezer Ft

|  |  |  |  |  |  |
| --- | --- | --- | --- | --- | --- |
| Cím-kód | Intézmény | Előirányzat-módosítás 2013. január 1-jétől | | | |
| Személyi juttatások (7 hónapra) | Munkaadókat terhelő járulékok (7 hónapra) | Működési kiadások összesen | Irányító szervtől kapott tám. |
| 430120 | Béke Gyermekotthon és Általános Iskola | 3.493 | 943 | 4.436 | 4.436 |

határidő: 2013. évi költségvetés tervezésekor

felelős: Tarlós István főpolgármester

6.

felkéri a főpolgármestert, hogy a 2., 3., 4. pontban szereplő előirányzatok módosítására vonatkozó költségvetési rendelet-módosítási javaslatot terjessze a Fővárosi Közgyűlés elé.

határidő: a Fővárosi Közgyűlés soron következő rendelet-módosító ülése

felelős: Tarlós István főpolgármester

**Határozathozatal módja:**

*A 2.-5. határozati javaslat minősített szótöbbséget, az 1., 6. határozati javaslat egyszerű szótöbbséget igényel.*

Budapest, 2012 . „ ”

|  |
| --- |
| Csomós Miklós  főpolgármester-helyettes |
| Láttam: |
| Sárádi Kálmánné dr.  főjegyző |

mellékletek:

1. A 38 fő végleges létszámleépítéshez kapcsolódó 2011. évi egyszeri kifizetések
2. A 38 fő végleges létszámleépítéshez kapcsolódó 2012. évi egyszeri kifizetések
3. Összesítő a végleges létszámleépítéssel kapcsolatos 2011. és 2012. évi kifizetések elszámolásáról
4. Kivonat a Fővárosi Közgyűlés 2011. április 27-i ülésének jegyzőkönyvéből: Javaslat Budapest Főváros Önkormányzata által fenntartott gyermek- és ifjúságvédelmi intézmények gazdasági integrációjára és az intézmények alapító okiratának módosítására

Egyeztetve:

Oktatási, Gyermek- és Ifjúságvédelmi Főosztály:

Pénzügyi Főosztály:

Főjegyzői Iroda Jogi Referatúra: